# Casa d'Entença

La casa d'Entença fou una antiga dinastia de la Corona d'Aragó que es va originar al poble del mateix nom, actualment a la Franja de Ponent, vers el segle xi.
El primer membre documentat de la nissaga fou Berenguer I d'Entença, que assistí al setge de Barbastre l'any 1065. Dos nets de Berenguer I, Berenguer III d'Entença, senyor de Saragossa, i Bernat d'Entença, senyor d'Alcolea de Cinca, varen donar origen a les dues grans línies del llinatge. Posteriorment, al segle xiii, va ser establerta la Baronia d'Entença. Estava situada uns 90 km més al sud, a certes zones del Priorat i les Terres de l'Ebre per repoblar els territoris que havien abandonat els sarraïns. En aquella època els barons d'Entença varen ser també co-senyors de Tortosa. El 1313 Guillem d'Entença i de Montcada (sisè baró d'Entença) es trobava endeutat i va fer donació de la baronia al rei d'Aragó Jaume el Just. Aquest va prendre possessió a la mort de Guillem II, establint l'any 1324 el Comtat de Prades per al seu fill l'infant Ramon Berenguer. Així els dominis de la Baronia d'Entença varen ser incorporats al Comtat de Prades. L'any 1414 Joana de Prades va heretar la baronia i, en contreure matrimoni amb Joan Folch de Cardona, entroncà la Baronia d'Entença amb la nissaga dels Cardona.

## Membres destacats

Entre els membres de la casa d'Entença més importants cal esmentar:

### Línia troncal

* Berenguer I d'Entença (?, s. XI), primer Senyor d'Entença
* Gombau I d'Entença, fill de Berenguer I
* Berenguer II d'Entença, fill de Gombau I

### Línia dels barons d'Alcolea de Cinca

Primer llinatge
* Bernat d'Entença, senyor d'Alcolea de Cinca o Bernat I d'Entença; fill de Berenguer II d'Entença
** Jessiana d'Entença, senyora d'Alcolea de Cinca i muller d'Hug III d'Empúries
** Òria d'Entença, germana de Jessiana i muller Arnau Mir de Pallars Jussà; sense fills.
Segon llinatge
* Ponç Hug d'Entença, senyor d'Alcolea de Cinca, fill d'Hug III d'Empúries i Jussiana d'Entença
** Jussiana d'Entença, senyora d'Alcolea de Cinca, muller de Bernat Guillem de Montpeller
Tercer llinatge
* Bernat Guillem de Montpeller, casat amb Jussiana d'Entença
* Guillem d'Entença, fill de Bernat Guillem de Montpeller
* Bernat Guillem d'Entença (?-1235), fill de Bernat Guillem de Montpeller. Senyor de Fraga.
* Ponç Hug d'Entença (?-1175), fill de Bernat Guillem de Montpeller. Senyor d'Alcolea de Cinca.
* Gil Martines d'Entença, fill de Bernat Guillem de Montpeller.
* Urraca d'Entença
* Teresa d'Entença, comtessa d'Urgell i vescomtessa d'Àger, muller del rei d'Alfons IV d'Aragó «el Benigne»
* Giussiana Ximenes d'Entença Luesia, muller del noble valencià Blasco II d'Alagón

### Línia dels barons d'Entença

* Berenguer d'Entença (primer baró d'Entença) o Berenguer III d'Entença; senyor de Saragossa i fill de Berenguer II d'Entença
* Berenguer d'Entença (segon baró d'Entença) o Berenguer IV d'Entença
* Gombau d'Entença baró d'Alcolea i de Xiva (quart baró d'Entença) (1271 - 1309), intervingué en la conquesta de València
* Berenguer d'Entença i Santmartí-Castellvell (cinquè baró d'Entença) (?-1294), fill de Berenguer IV d'Entença
* Guillem d'Entença i de Montcada (sisè baró d'Entença) (1294-1321)
* Berenguer d'Entença i de Montcada, noble català del segle xiii i comandant en Cap de la Gran Companyia Catalana
* Saurina d'Entença i de Montcada, muller de l'almirall Roger de Llúria

## Vegeu també

* Entença
* Escut dels Entença
* Baronia d'Entença
* Castell de Móra
* Llista de comtes d'Urgell de la casa d'Entença
* Genealogia de la primera nissaga comtal d'Empúries

## Referències

* 1 2 «Casa d'Entença». Gran Enciclopèdia Catalana. Barcelona: Grup Enciclopèdia Catalana.

## Enllaços externs

* El castell de Móra d'Ebre
* Desarmament dels moriscos de la foia de Salem (1563): L'Alcúdia, Benigerví, Elca, Salem, el Ràfol, Beniatjar
* Anales de Aragón